दो साल में भी नहीं बना धनाना मार्ग
जगह-जगह लगा रखे गिट्टियों के ढेर, लोग होते हैं परेशान
भास्कर संवाददाता | आष्टा
कई वर्षों बाद गांव धनाना के लोगों को खस्ताहाल सड़क से छुटकारा मिलने की उम्मीद जागी थी, लेकिन ठेकेदार की मनमानी व पीडब्ल्यूडी के अधिकारियों की उदासीनता के कारण दो साल बाद भी सड़क की सुविधा ग्रामीणों को नहीं मिल पाई है। यह जरूर है कि सड़क पर गिट्टी के ढेर लगे होने से परेशानी और ज्यादा बढ़ गई है।
शासन से स्वीकृत राशि पर लोक निर्माण विभाग ने सड़क का निर्माण कार्य हकीमाबाद से धनाना तक शुरू कराया था। दो साल पहले सड़क बनाने का काम शुरू हुआ था जो ठेकेदार की मनमर्जी के कारण अभी तक पूरा नहीं हो पाया है। जबकि पिछले कई माह से रोड निर्माण कार्य अधूरा पड़ा है। इससे ग्रामीणोंं को खासी परेशानियों का सामना करना पड़ता है। ग्रामीणों ने संयुक्त हस्ताक्षर युक्त आवेदन मंडी डायरेक्टर कमला-बंशीलाल धनवाल के माध्यम से अखिलेश कुमार अग्रवाल प्रमुख अभियंता लोक निर्माण विभाग मप्र को दिया है। इसमें मांग की है कि धनाना रोड में गुणवत्ता युक्त निर्माण कार्य अति शीघ्र शुरू कराया जाए। ग्रामीणों का कहना है कि प्रधानमंत्री ग्रामीण सड़क योजना में सड़क का निर्माण कार्य होता तो अभी तक पूरा हो चुका होता। पीडब्ल्यूडी यह निर्माण कार्य करा रही है। निर्माण में घटिया काम तो हो ही रहा है साथ ही धीमी गति भी चल रही है।
धूल के गुबारों से ग्रामीण परेशान
हकीमाबाद से धनाना मार्ग खस्ताहाल होने के कारण दिन भर उड़ते धूल के गुबारों से लोग परेशान हो चुके हैं। गांव के राय सिंह यादव, भगवत सिंह यादव, बाबूलाल शर्मा, निर्भाल सिंह पटेल, परमानंद तिवारी, मांगीलाल, दलीप सिंह, चंदर सिंह ने बताया कि रोड पर आधा-अधूरा बना है। इस कारण बारिश में ग्रामीणों की परेशानी होती है। वहीं अब लोगों को धूल के कारण परेशानी हो रही है। ठेकेदार ने हकीमाबाद से धनाना तक रोड पर पीली मिट्टी नुमा मुरम डाल दी है। इससे बारिश भर परेशानी हुई।
गुणवत्ता विहीन निर्माण कार्य
ग्रामीणों ने ठेकेदार पर घटिया निर्माण कार्य करने का आरोप लगाया है। उन्होंने बताया कि पीली मिट्टी के ऊपर छोटी-छोटी गिट्टी डाली जा रही है। सड़क का बेस बनाए बिना ही दोनों किनारों से खुदाई कर वहीं के वहीं पीली मुरम टाइप मिट्टी डाल कर निर्माण किया जा रहा है।
लगा रखे गिट्टी के ढेर
ठेकेदार ने मनमानी करते हुए कुछ भाग पर गिट्टियों की ढेरी लगा रखी है। इस कारण आने-जाने में लोगों को परेशानी का सामना करना पड़ रहा है। धनाना रोड पर अति शीघ्र कार्य प्रारंभ करवाने की मांग की गई है। मांग करने वालों में बंशीलाल धनवाल, राय सिंह यादव, भगवत सिंह यादव, बाबूलाल शर्मा, शैलेष शर्मा, श्यामलाल, पदम सिंह, प्रहलाद सिंह शामिल हैं।
धनाना गांव की सड़क दो साल बाद भी नहीं बन सकी।
hin_Deva hin_Deva san_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva